Seitsmenda põlvkonna BMW 5. seeria pakub ideaalilähedast sõidukogemust ja olenevalt mootorist võivad joomakombedki olla üllatavalt tagasihoidlikud. See on nii hea, et sai valitud ka meie 2017. Aasta Autoks.
Huhitavus ja sõidumugavus, mootorivalik koos briljantse 8-käigulise automaatkäigukastiga, kvaliteetselt koostatud nägus sõitjateruum ja korralik pakiruum.
Isikupäratu väliskujundus, kunstlik roolitunnetus ja lisavarustuse hinnad.
Seejuures on 5. seeria isendid populaarsest kolmandast oluliselt avaramad ja mugavamad autod, kuid hinnalipikul ei kajastugi see nii hirmsal moel, kui arvata võiks. Baashindu võrreldes on erinevused küll suured, kuid võrreldavate mootorite ja lisavarustuse lõikes muutub vahe väiksemaks ja avaramat sõitjateruumi ei saa „kolmandale“ ka lisaraha eest.
BMW 5. seeria on kõrgema keskklassi autode hulgas üks populaarsemaid valikuid, ent sarnaseid ostjaid soovivad oma hoovi meelitada ka Audi A6, Jaguar XF, Mercedes Benz E-klass ja ülejäänud kõrgema keskklassi „täispurjes“ esindajad, kes salamisi samuti „preemiumi“ suunas õhkavad. Siiamaani on 5. seeria oma positsioone edukalt kaitsta suutnud ja kui eelmise põlvkonna esindaja teenis meilt mitmeid auhindu, siis uus põlvkond mudelikoodiga G30 on sellest veelgi parem. Mida tunnistab ka meie Aasta Auto 2017 tiitlivõit. Loodetavasti õnnestub järgnevatel külgedel selgitada, milles seisneb 5. seeria maagia. Ülevaates ära toodud hinnad on antud 2017. aasta novembri seisuga.